इक आम पाठक च ते साढ़े च इन्थुआं गै फर्क शुरू होई जंदा ऐ। आम पाठक लेई इन्दर कुमार दा फ्लैट नम्बर ई-143 दे बारे च पुच्छना इक आम जे’ई गल्ल ऐ। पर अस जानने आं-क एह् गल्ल आम नेई। असें गी पता ऐ-क इन्दर कुमार ने इक ऐसे मकान दा पता पुच्छेआ ऐ जित्थै विमला रौंह्‌दी ऐ। ओह् विमला, जिसगी हर बेल्लै चेतै रक्खना इन्दर कुमार दी आदत बनी गेदी ऐ। पिछले ठाह्‌रें-ब’रें दे अर्से च इन्दर कुमार ने अनगिनत बारी इस मुलाकात दे बारे च सोचेआ ऐ ते मनोमन किन्ने गै बारी इस मुलाकात दी रिहर्सल कीती ऐ।